**Mandaate byögkeles salkehtæmman laaki, råajvarimmiej jïh öörnegi bïjre dejtie saemien gïelide Nöörjesne**

**Våarome**

Doh golme sïejhmemes saemien gïelh Nöörjesne leah noerhtesaemien, julevsaemien jïh åarjelsaemien. Saemielaake § 1-5 vihteste saemien jïh nöörjen leah seammavyörtegs gïelh. Dah edtjieh mïrrestalleldh årrodh nænnoestimmiej mietie saemielaaken 3. kapihtelisnie saemien gïeli bïjre.

Saemielaaken njoelkedassh gïelereaktah årroejidie vedtieh gosse dah dejtie byögkeles åårganide dåastoeh jïh dïenesjh åadtjoeh. Doh jeanatjommes nænnoestimmieh leah faamosne saemien gïelen reeremedajvesne. Reeremedajve lea daan biejjien doh tjïelth Kárášjohka, Guovdageaidnu, Deatnu, Porsanger, Unjárga, Kåfjord jïh Lavangen noerhtesaemien dajvesne, Divtasvuodna julevsaemien dajvesne jïh Raarvihke jïh Snåase åarjelsaemien dajvesne.

Reerenasse edtja sjïehteladtedh ihke saemieh edtjieh maehtedh sijjen gïelem gorredidh jïh evtiedidh, jïh dam bijjemes dïedtem åtna ihke nasjovnaale jïh gaskenasjovnaale reaktanjoelkedassh saemien gïelide illesuvvieh. Saemiedigkie vierhtieh guektiengïelevoetese tjïeltine jïh fylhkentjïeltine reerie, jïh dïedtem åtna evtiedimmien åvteste saemien gïelijste. Tjïelth, fylhkentjïelth jïh staaten etaath reeremedajvesne dïedtem utnieh saemielaaken njoelkedassh tjïrrehtidh. Saemiedigkiebïevnesisnie saemien gïelen bïjre 2013 lea dejtie dåeriesmoeretjoelmide gïehtjedamme.

Orrestehteme-, reereme jïh gærhkoedepartemeente (daelie Tjïelte- jïh orrestimmiedepartemeente) lea saemielaaken gïelenjoelkedassh gïehtjedamme. Daate gïehtjedimmie dejtie vihkielommes gyhtjelasside jïh dåeriesmoeretjoelmide gïetede mejtie saemielaaken gïelenjoelkedassh bæjjese vaeltieh, jïh aaj nænnoestimmieh saemien gïelen bïjre jeatjah laakine. Departemeente lea nænnoestimmide saemien gïelen bïjre almetjereaktan dïedti vööste vuarjasjamme. Gïehtjedimmie vuesehte stoere jarkelimmieh orreme guktie byögkeles suerkie lea öörnesovveme mænngan gïelenjoelkedassh nænnoestamme sjïdtin jaepien 1990, joekoen healsoe- jïh hoksesuerkesne (gaskem jeatjah sjïehtesjimmie healsoegïehtelimmijste, samhandlingreforme jïh staeriesdåakterereforme). Reektehtse vuesehte jïjnjh dejstie njoelkedassijste dan åvteste aktem mujvies jaksoemieriem utnieh, jïh naaken aaj fer båeries sjïdteme.

Reeremedajve saemien gïelide lij aalkoelisnie govhte tjïelth noerhtesaemien gïeledajvesne. Tsiehkie dejnie tjïeltine gusnie saemieh akte unnebe låhkoe årroejijstie maahta jeatjahlaakan årrodh. Njoelkedassh saemien gïeli bïjre eah dagkerh joekehtsh dan veele krööhkesth.

Stoerre bielieh dejstie saemien årroejijstie årroeh ålkolen reeremedajven saemielaaken gïelenjoelkedasside. Årrojeevtiedimmie vuesehte jïjnjh saemieh dejstie aerpievuekien saemien dajvijste juhtieh stuerebe sijjide jïh staaride.

Reektehtsh tsiehkien bïjre dejtie saemien gïelide vuesiehtieh sïejhmelaakan dellie noerhtesaemien naa nænnoes Sisnjelds Finnmaarhkesne, men tsiehkie lea prååsehke dejnie dajvine saemien gïelen reeremedajven ålkolen. Julevsaemien jïh åarjelsaemien leah aktene jealajehtemeboelhkesne, men annje gaajh prååsehke gïelh. Goerehtimmieh saemien gïeli bïjre aaj stoerre jeerehtsh vuesiehtieh guktie tjïelth saemien gïelen reeremedajvesne nænnoestimmide saemielaaken gïelenjoelkedassine dåarjoehtieh.

Guktie båetije aejkie sjædta dejtie saemien gïelide lea jearohke dejstie nuepijste fïereguhte åtna saemien lïeredh jïh nuhtjedh. Daan biejjien haestemh leah gårredamme dan fïereguhten reaktese lïerehtimmiem åadtjodh jïh saemien nuhtjedh. Sjyöhtehke dåeriesmoeretjoelmh leah ektiedamme våajnoesvoetese jïh voerkesvoetese dej saemien gïeli bïjre siebriedahkesne, daerpies almetjh utnedh mej maahtoe saemien gïelesne, daerpies terminologijem utnedh dejnie saemien gïeline jïh daerpies sijjiejgujmie gusnie maahta gïelem nuhtjedh mubpiejgujmie ektine.

**Mandaate**

Moenehtse edtja daaletje öörnegh, råajvarimmieh jïh njoelkedassh tjïelkestidh mah leah ektiedamme dejtie saemien gïelide, jïh vuarjasjidh guktie maahta dejtie sjïehtedidh daan beajjetje öörnedæmman byögkeles suerkeste, jïh funksjovnelle jïh seammavyörtegs byögkeles dïenesjh gorredidh saemien gïelesne. Moenehtse edtja sjïerelaakan raerieh vuarjasjidh mah darjoeh guktie aelhkebe sjædta, daan nuelesne vuarjasjidh guktie teknologeles raerieh maehtieh åtnoem nænnoestehtedh jïh åtnoem saemien gïelijste aelhkebe darjodh. Moenehtse edtja fleksijbele raerieh vuarjasjidh mah krööhkestieh tsiehkie saemien gïelide jeerehte, jïh tjïelth joekehts haestemh jïh daerpiesvoeth utnieh. Moenehtse edtja sjyöhtehke raerieh vuarjasjidh tjoevkesisnie dehtie juhtije barkoste mij edtja stuerebe jïh nænnoesåbpoe tjïelth sjugniedidh.

Moenehtse edtja vuarjasjidh jïh raeriestimmiejgujmie båetedh guktie tjïelth jïh jeatjah byögkeles dïenesjevedtijh maehtieh almetjh åadtjodh saemien gïelemaahtojne. Moenehtse edtja daan sjïekenisnie leavloem bïejedh öörnegidie jïh råajvarimmide mah viehkiehtieh guktie jienebh saemien lierieh jïh saemien nuhtjieh, jïh gusnie daan beajjetje institusjovnh jïh infrastruktuvre buerebelaakan nuhtesuvvieh juktie gorredidh jïh evtiedidh dejtie åarjel-, julev- jïh noerhtesaemien gïelide.

Gïehtjedimmien gaavhtan saemielaaken gïelenjoelkedassijste, jïh nænnoestimmieh saemien gïelen bïjre jeatjah laakine, moenehtse edtja salkehtidh jïh mejtie aaj raeriestimmiejgujmie båetedh jarkelimmide laakine juktie saemien nuhtjedh jïh lïerehtimmiem åadtjodh saemien gïelesne, desnie aaj meatan:

* daan beajjetje öörnege aktine reeremedajvine saemien gïelide, daan nuelesne vuekieh sjïehtesjæmman, jïh gyhtjelasse mejtie byöroe joekehts kategorijh gïeletjïeltijste jïh/jallh vielie fleksijbele njoelkedassh sjïehtesjidh
* njoelkedassh mah leah buerebelaakan sjïehtedamme daan beajjetje öörnegasse byögkeles dïenesjijstie, daan nuelesne gyhtjelasse reaktan bïjre saemien nuhtjedh byöroe vielie ektiedamme årrodh dïenesjasse jallh almetjasse goh akten geografeles dajvese, åårganese jallh institusjovnese.

Dastegh jarkelimmieraeriestimmieh dellie dah edtjieh Nöörjen gaskenasjovnaale dïedti mietie årrodh.

Moenehtse edtja aaj vuartasjidh guktie öörnegh leah Sveerjen jïh Såevmesne, jïh vuarjasjidh jïh mejtie aaj raeriestimmiejgujmie båetedh guktie maahta gïelen bïjre laavenjostedh raasti rastah.

Moenehtse edtja aktem bijjieguvviem vedtedh daan beajjetje öörnegistie jïh dïedtejoekedimmeste Saemiedigkien jïh jeatjah byögkeles suerkiej gaskem mej dïedte saemien gïelide, jïh mejtie aaj raeriestimmiejgujmie båetedh jarkelimmide faamoe- jïh råållajoekedimmesne Saemiedigkien, staaten, tjïelti jïh jeatjah byögkeles suerkiej gaskem. Moenehtse edtja aaj vuarjasjidh guktie daan beajjetje öörnege jåhta juktie dejtie saemien gïelenjoelkedasside laakine jïh klååkemegïetedimmesne dåarjoehtidh, jïh mejtie daerpies jarkelimmiejgujmie. Moenehtse edtja aaj vuarjasjidh mejtie maahta tjïrrehtimmiem gïelenjoelkedassijste nænnoestehtedh buerebe bïhkedimmine, laavenjostojne jïh dialogine dej ovmessie suerkiej gaskem, jïh mejtie aaj raeriestimmiejgujmie båetedh bueriedimmide, vuesiehtimmien gaavhtan akten tjirkijefunksjovnen tjïrrh jallh jeatjah råajvarimmiejgujmie.

Moenehtse edtja ekonomeles jïh reereles konsekvensh raeriestimmijste salkehtidh. Unnemes akte dejstie moenehtsen raeriestimmijste edtja betnesne utnedh dam seamma vierhtieåtnoem.

Moenehtse edtja sov barkosne råårestalledh vihkeles saemien institusjovnigujmie jïh tjïeltigujmie jïh jeatjah byögkeles dïenesjevedtijigujmie. Moenehtse edtja barkose tjïeltereformine vuartasjidh, jïh moenehtsasse mij edtja toelhkedïenesjh salkehtidh byögkeles suerkesne. Moenehtse edtja daajroem utnedh sjïehteles laakebarkoen bïjre gïelesuerkesne maam Kultuvredepartemeente dorje.

Moenehtsen tjaelemesijjie edtja Tjïelte- jïh orrestimmiedepartemeentesne årrodh. Tjïelte- jïh orrestimmiedepartemeente jïh Saemiedigkie edtja tjaelemesijjien barkoem sjïehteladtedh, daan nuelesne tjaelije maahta Saemiedigkesne barkedh boelhki. Moenehtse edtja sov salkehtimmiem deelledh goevten 15.b. 2016 åvtelen. Dastegh daerpies jeatjah prosessi gaavhtan, moenehtse maahta birresovvedh bieliesalkehtimmieh vedtedh aarebi.